**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Δημόσιας Υπηρεσίας (Τροποποιητικός)**

**(Αρ. 4) Νόμος του 2022»**

**Παρόντες:**

Νίκος Τορναρίτης, πρόεδρος Πανίκος Λεωνίδου

Φωτεινή Τσιρίδου Σωτήρης Ιωάννου

Νίκος Γεωργίου Κωστής Ευσταθίου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, οι οποίες πραγματοποιήθηκαν στις 27 Ιουνίου και στις 6 Ιουλίου 2022. Στην πρώτη συνεδρίαση κλήθηκαν και παρευρέθηκαν ενώπιον της επιτροπής εκπρόσωποι του Τμήματος Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας, της Επιτροπής Δημόσιας Υπηρεσίας, της Παγκύπριας Συντεχνίας Δημοσίων Υπαλλήλων (ΠΑΣΥΔΥ) και της Παγκύπριας Συντεχνίας ΙΣΟΤΗΤΑ. Η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σημειώνεται ότι στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Γιώργος Κουκουμάς.

Σημειώνεται επίσης ότι η επιτροπή μελέτησε το νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τους σκοπούς της προτεινόμενης νομοθετικής ρύθμισης, καθώς και λόγω έλλειψης χρόνου προς ολοκλήρωση της προβλεπόμενης διαδικασίας συζήτησης, σύμφωνα με τα προαπαιτούμενα στον Κανονισμό της Βουλής, ενόψει της διακοπής των εργασιών της Βουλής για την καλοκαιρινή περίοδο.

Σκοπός του προτεινόμενου νόμου είναι η τροποποίηση του περί Δημόσιας Υπηρεσίας Νόμου, ώστε, σε περίπτωση διαδικασίας πλήρωσης της θέσης Εισαγγελέα της Δημοκρατίας στη Νομική Υπηρεσία της Δημοκρατίας, η συμβουλευτική επιτροπή να απαρτίζεται από τον Γενικό Εισαγγελέα της Δημοκρατίας, τον Βοηθό Γενικό Εισαγγελέα της Δημοκρατίας και τρεις λειτουργούς οι οποίοι επιλέγονται από τον Γενικό Εισαγγελέα της Δημοκρατίας μεταξύ λειτουργών που κατέχουν τη θέση είτε εισαγγελέα της Δημοκρατίας είτε γενικού διευθυντή.

Στο πλαίσιο της συζήτησης του νομοσχεδίου η εκπρόσωπος της Νομικής Υπηρεσίας της Δημοκρατίας ανέφερε ότι, με βάση το υφιστάμενο νομικό πλαίσιο, δεν καθίσταται δυνατόν να συγκροτηθεί συμβουλευτική επιτροπή για την πλήρωση της θέσης Εισαγγελέα της Δημοκρατίας. Ειδικότερα, επισήμανε ότι ύστερα από τη μισθολογική αναβάθμιση των θέσεων στη Νομική Υπηρεσία της Δημοκρατίας η εν λόγω θέση είναι πλέον μισθολογικά ανώτερη όλων των θέσεων στη δημόσια υπηρεσία, συμπεριλαμβανομένης της θέσης γενικού διευθυντή υπουργείου, και συνεπώς οι προτεινόμενες τροποποιήσεις κρίθηκαν αναγκαίες, ώστε στη συμβουλευτική επιτροπή για την πλήρωση της θέσης Εισαγγελέα της Δημοκρατίας να μπορούν να συμμετέχουν, πέραν των εισαγγελέων της Δημοκρατίας, και γενικοί διευθυντές.

Η εκπρόσωπος του Τμήματος Διοίκησης και Προσωπικού του Υπουργείου Οικονομικών δήλωσε ότι συμφωνεί με την ανάγκη τροποποίησης του υφιστάμενου πλαισίου, ώστε να καθίσταται δυνατή η συγκρότηση συμβουλευτικής επιτροπής για την πλήρωση της θέσης Εισαγγελέα της Δημοκρατίας.

Ο εκπρόσωπος της ΠΑΣΥΔΥ ανέφερε ότι υπάρχουν διιστάμενες απόψεις αναφορικά με την προτεινόμενη ρύθμιση, τονίζοντας παράλληλα ότι τα μέλη των συμβουλευτικών επιτροπών απαιτείται να κατέχουν θέση ιεραρχικά ανώτερη της υπό πλήρωση θέσης, ενώ με την προτεινόμενη ρύθμιση επιτρέπεται η επιλογή υποψηφίου για πλήρωση θέσης από πρόσωπα που είτε είναι ομοιόβαθμα είτε κατέχουν θέση μισθολογικά κατώτερη της υπό πλήρωση θέσης.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις υιοθετεί τους σκοπούς και τις επιδιώξεις του νομοσχεδίου και εισηγείται την ψήφισή του σε νόμο.

Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος, καθώς και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

12 Ιουλίου 2022

Αρ. Φακ.: 23.01.063.102-2022

ΧρΚλ/ΝΧ,ΝΚ/ΜΙ